b'\n_START_ARTICLE_\nGenujos Respublikos kolonijos\n_START_PARAGRAPH_\nGenuja dar v\xc4\x97lyvaisiais viduram\xc5\xbeiais prad\xc4\x97jo pl\xc4\x97sti u\xc5\xbej\xc5\xabrio valdas, ypa\xc4\x8d pasibaigus Kry\xc5\xbeiaus \xc5\xbeygiams. Genuja, Piza ir Venecija kry\xc5\xbeiuo\xc4\x8dius apr\xc5\xabpindavo transportu (laivais), o i\xc5\xa1 kry\xc5\xbeiuo\xc4\x8di\xc5\xb3 gaudavo prekybines privilegijas ir teises kurti faktorijas svarbiausiuose Palestinos uostuose (kartais gaudavo net visus kaimus arba nedidelius miestus). \xc5\xa0iuo laikotarpiu formavosi Genujos kolonijin\xc4\x97 sistema, kuri apr\xc4\x97p\xc4\x97 teritorijas Vidur\xc5\xbeemio j\xc5\xabros regione nuo Magrebo, Atlanto pakran\xc4\x8di\xc5\xb3 vakaruose, iki Palestinos, Tanos ir Abchazijos Sevastopolio rytuose. Kartu su Iberijos valstybi\xc5\xb3 ekspansija Genujos kolonijos atsirado ir Atlanto salose ir prie\xc5\xa1 Vakar\xc5\xb3 Afrikos pakrant\xc4\x99.\n_START_SECTION_\nSardinija\n_START_PARAGRAPH_\nKovodamos su bendrais prie\xc5\xa1ais sarac\xc4\x97nais Genuja ir Piza XI a. prad\xc5\xbeioje susivienijo siekdamos popie\xc5\xbeiaus nurodymu i\xc5\xa1vyti sarac\xc4\x97nus i\xc5\xa1 Sardinijos, ta\xc4\x8diau dar iki 1022-7\xc2\xa0m. maurai steng\xc4\x97si sal\xc4\x85 atkovoti, o iki 1050\xc2\xa0m. pakrantes siaub\xc4\x97 maur\xc5\xb3 piratai. U\xc5\xbekariaut\xc4\x85 sal\xc4\x85 s\xc4\x85jungininkai pasidalino perpus, ta\xc4\x8diau netrukus d\xc4\x97l jos i\xc5\xa1kilo tarpusavio nesutarimai. Pizie\xc4\x8diai i\xc5\xa1 prad\xc5\xbei\xc5\xb3 buvo lankstesni ir vedybomis \xc4\xafgijo Galur\xc4\x85. Galiausiai Genujai liko tik Toreso judikatas, dalis Arbor\xc4\x97jos, taip pat salos \xc5\xa1iaur\xc4\x97s vakarai. Kova tarp Genujos ir Pizos didik\xc5\xb3 \xc5\xa1eim\xc5\xb3 vainikavo Pizos sutriu\xc5\xa1kinimas j\xc5\xabr\xc5\xb3 m\xc5\xab\xc5\xa1yje prie Melorijos 1284\xc2\xa0m. Genuja savo s\xc4\x97kme d\xc5\xbeiaug\xc4\x97si tik iki 1297\xc2\xa0m., nes tais metais popie\xc5\xbeius Aragono karaliui Jok\xc5\xabbui II pa\xc5\xbead\xc4\x97jo atiduoti vis\xc4\x85 Sardinij\xc4\x85. Tik 1353\xc2\xa0m. admirolas Bernat de Cabrera u\xc5\xbe\xc4\x97m\xc4\x97 teritorij\xc4\x85 aplink Alger\xc4\x85 iki tol buvusi\xc4\x85 Genujos vald\xc5\xbeioje ir nuo 1372\xc2\xa0m. \xc4\x97m\xc4\x97 ten perk\xc4\x97lin\xc4\x97ti kolonistus i\xc5\xa1 Katalonijos, Balear\xc5\xb3 ir Valensijos.\n_START_SECTION_\nKorsika\n_START_PARAGRAPH_\nAr\xc4\x8diau Genujos buvo Korsika, kuri nuo 1077\xc2\xa0m. buvo Pizos kolonija, ta\xc4\x8diau po 1284\xc2\xa0m. j\xc5\xabr\xc5\xb3 m\xc5\xab\xc5\xa1io popie\xc5\xbeius Inocentas II pus\xc4\x99 jos perdav\xc4\x97 Genujai. Netrukus Korsika taip pat buvo pa\xc5\xbead\xc4\x97ta Aragonui. Genujie\xc4\x8diai prie\xc5\xa1inosi \xc5\xa1iam sprendimui ir 1447\xc2\xa0m. galiausiai nugal\xc4\x97jo, sala Genujos vald\xc5\xbeioje i\xc5\xa1liko iki 1768\xc2\xa0m., nors nuo 1453\xc2\xa0m. buvo valdma \xc5\xa0ventojo Jurgio banko, kuris \xc4\xafreng\xc4\x97 salos \xc4\xaftvirtinimus. Po korsikie\xc4\x8di\xc5\xb3, vadovaujam\xc5\xb3 Pascal Paoli, sukilimo 1755\xc2\xa0m. sala tapo fakti\xc5\xa1kai nepriklausoma, ta\xc4\x8diau 1768\xc2\xa0m. Genuja savo teises \xc4\xaf sal\xc4\x85 pardav\xc4\x97 Pranc\xc5\xabzijai.\n_START_SECTION_\nKipras\n_START_PARAGRAPH_\nNuo Henriko I valdymo prad\xc5\xbeios 1232\xc2\xa0m. privati genujie\xc4\x8di\xc5\xb3 pirkli\xc5\xb3 ir patricij\xc5\xb3 kompanija Kipre tur\xc4\x97jo ypatingas prekybos privilegijas. 1373\xc2\xa0m. buvo pastatytas laivynas, kuris i\xc5\xa1 u\xc5\xbeimt\xc5\xb3 pozicij\xc5\xb3 i\xc5\xa1stum\xc4\x97 konkurentus venecijie\xc4\x8dius, o Kipro rytuose buvo sukurtas Genujos protektoratas. Daugelis Kipro karali\xc5\xa1kosios dinastijos, remiamos Venecijos ir Viskon\xc4\x8di\xc5\xb3, bandym\xc5\xb3 i\xc5\xa1stumti genujie\xc4\x8dius i\xc5\xa1 salos baig\xc4\x97si nes\xc4\x97kme. Po gatvi\xc5\xb3 kovos Famagustoje tarp venecijie\xc4\x8di\xc5\xb3 ir gunujie\xc4\x8di\xc5\xb3, Pietro di Campofregoso eskadra u\xc5\xbe\xc4\x97m\xc4\x97 Famagust\xc4\x85 ir pareikalavo dideli\xc5\xb3 reparacij\xc5\xb3 ir metin\xc4\x97s duokl\xc4\x97s. Dar beveik \xc5\xa1imt\xc4\x85 met\xc5\xb3 Kipras liko Genujos protektoratu. Famagust\xc4\x85 karalius Jok\xc5\xabbas I oficialiai perleido Genujai. Skirtingai nuo venecijie\xc4\x8di\xc5\xb3 Genuja netur\xc4\x97jo galingo karinio laivyno ir negal\xc4\x97jo ilgai i\xc5\xa1laikyti Kipro. D\xc4\x97l to valdym\xc4\x85 jie perdav\xc4\x97 \xc5\xa0ventojo Jurgio bankui. 1464\xc2\xa0m. Jok\xc5\xabbui II, padedant Egipto kariuomenei ir Ispanijos-Socilijos samdiniams bei finansuojant Venecijai u\xc5\xbeimti Famagust\xc4\x85 ir Kirenij\xc4\x85 ir galutinai i\xc5\xa1stumti Genuj\xc4\x85 i\xc5\xa1 salos.\n_START_SECTION_\nMonakas\n_START_PARAGRAPH_\n1174\xc2\xa0m. Tul\xc5\xabzos grafas Raimundas VI pardav\xc4\x97 Monak\xc4\x85 Genujos Respublikai, o 1191\xc2\xa0m. \xc5\xa1\xc4\xaf sandor\xc4\xaf patvirtino imperatorius Heinrichas VI. 1297\xc2\xa0m. i\xc5\xa1 Genujos kilusiai Grimald\xc5\xbei\xc5\xb3 \xc5\xa1eimai pavyko u\xc5\xbeimti miest\xc4\x85, ta\xc4\x8diau jau 1301\xc2\xa0m. jis v\xc4\x97l gr\xc4\xaf\xc5\xbeo Genujos vald\xc5\xbeion, 1331\xc2\xa0m. Grimald\xc5\xbeiai, remiami su Genuja kovojan\xc4\x8dio Pranc\xc5\xabzijos karaliaus, v\xc4\x97l u\xc5\xbevald\xc4\x97 miest\xc4\x85, o 1357\xc2\xa0m. j\xc4\xaf v\xc4\x97l prarado, kol 1419\xc2\xa0m. miestas galutinai atiteko Grimald\xc5\xbeiams.'